NEUVOSTON PÄÄTÖSLAUSELMA,

annettu 28 päivänä kesäkuuta 1999,

vuoden 2000 tietokoneongelmaan liittyvistä toimenpiteistä

(1999/C 200/02)

EUROOPAN UNIONIN NEUVOSTO, joka

ottaa huomioon 25 päivänä helmikuuta 1998 annetun komission tiedonannon "Vuoteen 2000 liittyvät tietokoneongelmat",

ottaa huomioon 15 ja 16 päivänä kesäkuuta 1998 kokoontuneen Cardiffin Eurooppa-neuvoston puheenjohtajan päätelmät, joissa todetaan, että vuodesta 2000 aiheutuvilla, tietotekniikkaa ja muita sähköisiä järjestelmiä koskevilla ongelmilla saattaa olla vakavia rajat ylittäviä seurauksia, ja että on siten tärkeää, että jäsenvaltiot vaihtavat keskenään tietoja hyvistä toimintatavoista ongelman ratkaisemiseksi ja laativat kansallisia ohjelmia, joiden tarkoituksena on lisätä tietoisuutta ongelmasta ja joissa olisi määrättävä toimista mahdollisten häiriöiden rajoittamiseksi mahdollisimman vähiin,

ottaa huomioon komission 11 ja 12 päivänä joulukuuta 1998 kokoontuneelle Wienin Eurooppa-neuvostolle esittämän kertomuksen "Euroopan unionin toimet vuoteen 2000 liittyvän tietokoneongelman johdosta",

ottaa huomioon 11 ja 12 päivänä joulukuuta 1998 kokoontuneen Wienin Eurooppa-neuvoston puheenjohtajan päätelmät, joissa kehotettiin jäsenvaltioita toteuttamaan kiireisesti suunnitelmia perusrakenteidensa suojelmiseksi sekä jatkamaan tiedon jakamista kaikille aloille keskittyen erityisesti julkiseen sektoriin ja pk-yrityksiin sekä tutkimaan tarkoin Euroopan unionin ulkopuolisista hankintaketjuhäiriöistä aiheutuvan ongelman vaikutuksia tätä koskevien varasuunnitelmien laatimiseksi sekä vaihtamaan asiaa koskevia tietoja muiden jäsenvaltioiden vastaavien viranomaisten kanssa,

TOTEAA, että

- ongelma on luonteeltaan maailmanlaajuinen,

- ainoastaan tietokonepohjaisten järjestelmien sekä sisäänrakennettua elektroniikkaa käyttävien teknisten järjestelmien valmistajat ja käyttäjät voivat varmistaa vuoteen 2000 siirtymisen aiheuttamien vaatimusten täyttymisen,

- kunkin jäsenvaltion ja kunkin yksityisen tai julkisen organisaation olisi ratkaistava ongelma omassa ympäristössään ja toteutettava toimenpiteitä ongelmaan liittyvien riskien rajoittamiseksi mahdollisimman vähiin,

- hallitusten olisi tiedotettava suurelle yleisölle ongelman luonteesta sekä tarpeesta toimia ajoissa; hallitukset voivat näyttää esimerkkiä ja lisätä kansalaisten luottamusta pyrkimällä ratkaisemaan ongelman tehokkaasti julkisella sektorilla,

- tiedottaminen julkista sektoria sekä tärkeimpiä kansallisia ja kansainvälisiä julkisia palveluja ja infrastruktuureja koskevista toimista ja edistymisestä on tehokas tapa pitää yllä kansalaisten luottamusta,

- organisaatioiden ja infrastruktuurien väliset monitahoiset vuorovaikutus- ja riippuvuussuhteet aiheuttavat sen, ettei siitäkään huolimatta, että asian hyväksi on tehty kaikki mahdollinen, ole mahdollista antaa ehdottomia takuita siitä, että kaikki vuoden 2000 tietokoneongelmaan liittyvät näkökohdat on otettu huomioon ja sen, että 1 päivänä tammikuuta 2000 tai sen tienoilla saattaa kaikesta huolimatta ilmetä ongelmia, joihin kaikkien asianomaisten osapuolten on kiinnitettävä välittömästi huomiota,

ON TYYTYVÄINEN komission aloitteeseen perustaa työryhmä, jonka jäseninä on jäsenvaltioiden asiantuntijoita sekä teollisuuden ja tärkeimpien tämän alan infrastruktuurin toimittajien edustajia sekä järjestää säännöllisiä tapaamisia tietojen ja kokemusten vaihtamiseksi Europaan unionin sisällä, ja kehottaa komissiota antamaan neuvostolle tietoja näiden toimien etenemisestä,

ROHKAISEE jäsenvaltioita ja komissiota sekä tärkeimpien infrastruktuurien toimittajia vaihtamaan tietoja ja hyvien toimintatapojen malleja,

KEHOTTAA jäsenvaltioita

- edelleen seuraamaan julkisen sektorin ja tärkeimpien infrastruktuurien edistymistä ja tiedottamaan siitä ottaen huomioon tarpeen antaa tietoja sekä suurelle yleisölle, erityisesti kuluttajille että muille jäsenvaltioille tai kolmansille maille, joilla on oikeutettuja taloudellisia etuja jäsenvaltioiden alueella,

- varmistamaan sen, että on valmiina varasuunnitelmia tärkeimpien palvelujen jatkuvuuden turvaamiseksi tavanomaisten palvelujen mahdollisesti häiriintyessä ja mahdollisesti ilmenevien hätätapausten hoitamiseksi,

ROHKAISEE yrityksiä ja ammattialajärjestöjä

- toteuttamaan avointa ja ennakoivaa vuoden 2000 tietokoneongelmaa koskevaa tiedotuspolitiikkaa,

- vastaamaan muiden organisaatioiden ja suuren yleisön, erityisesti kuluttajien, tiedonsaantitarpeisiin antamalla nopeasti luotettavia tietoja kyseisellä alalla toteutetuista toimista ja saavutetusta edistyksestä,

- osallistumaan vuoden 2000 tietokoneongelmaa käsittelevien asiaankuuluvien kansainvälisten järjestöjen toimintaan,

KEHOTTAA JÄSENVALTIOITA JA KOMISSIOTA toimivaltansa mukaisesti toimimaan yhteistyössä osoittaakseen keskeiset rajat ylittävät infrastruktuurit ja riskit (unionin sisällä ja ulkopuolella, mukaan lukien kansainvälisten järjestöjen tomittamat infrastruktuurit tai sääntelemät riskit) ja edistämään asianmukaisten toimien toteuttamista olennaisten palvelujen tominnan ja jatkuvuuden ylläpitämiseksi ja mahdollisten rajat ylittävien riskien vähentämiseksi, ja

KEHOTTAA lisäksi JÄSENVALTIOITA yhdessä KOMISSION kanssa edelleen vahvistamaan, myös kansainvälisten foorumien, ammattialajärjestöjen ja muiden asianmukaisten elinten kautta, yhteydenpitoa ja vuoropuhelua niiden Euroopan unionin ulkopuolisten maiden kanssa, joilla on merkittäviä yhteyksiä unioniin tärkeiden infrastruktuurien tai muun vuorovaikutuksen osalta, sekä lisäämään niille annettavaa apua sen varmistamiseksi, että nämä maat toteuttavat kaikki asianmukaiset toimenpiteet kyseisten yhteyksien osalta.